Document ID: 32012R1239

A BIZOTTSÁG 1239/2012/EU VÉGREHAJTÁSI RENDELETE
(2012. december 19.)
a baromfira vonatkozó egyes forgalmazási előírások tekintetében az 1234/2007/EK tanácsi rendelet végrehajtási szabályainak meghatározásáról szóló 543/2008/EK rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 121. cikke e) pontjára, összefüggésben a 4. cikkével,
mivel:
(1)
Az 543/2008/EK bizottsági rendelet (2) 15. cikkének (1) bekezdése és 20. cikkének (1) bekezdése értelmében a fagyasztott és gyorsfagyasztott csirkék, valamint egyes baromfirészek csak akkor hozhatók forgalomba az Unióban, ha víztartalmuk nem haladja meg az említett rendelet VI., VII., illetve VIII. mellékletében leírt vizsgálati módszer szerint meghatározott, technikailag elkerülhetetlen értékeket.
(2)
Az 543/2008/EK rendelet 16. cikkének (1) bekezdése előírja, hogy a vágóhidakon rendszeresen el kell végezni a rendelet IX. melléklete szerinti, az abszorbeált vízmennyiségre vonatkozó ellenőrzéseket, illetve a rendelet VI. mellékletében meghatározott ellenőrzéseket.
(3)
Az 543/2008/EK rendelet VI. és VII. melléklete a fagyasztott és gyorsfagyasztott csirkék hasított testének víztartalma, míg ugyanazon rendelet VIII. melléklete egyes baromfirészek víztartalma tekintetében állapít meg határértékeket, a rendelet IX. melléklete pedig a friss csirkehús vonatkozásában állapítja meg az abszorbeált vízmennyiségnek a feldolgozás helyén történő ellenőrzése során mért víztartalomra vonatkozó határértékeket. E határértékek mindegyike a rendelet 10. cikkében meghatározott három hűtési módszer - nevezetesen a levegős hűtés, a permetezéses hűtés és a vízbemerítéses hűtés - valamelyikére vonatkoztatva került meghatározásra.
(4)
Az új technológiák megjelenése új hűtési módszerek kifejlődését vonta maga után, mely módszerekre indokolt ugyanazokat a szabályokat alkalmazni, mint amelyek az 543/2008/EK rendelet 10. cikkében meghatározott hűtési módszerekre vonatkoznak. Ezért meg kell határozni az új hűtési módszerek alkalmazása esetén figyelembe veendő határértékeket.
(5)
Tekintve, hogy a hasított baromfi hűtésére szolgáló új technológiák vizsgálatának célja a baromfihús általános minőségének javítása, a szóban forgó új hűtési módszerekre alkalmazandó határértékeket célszerű úgy megállapítani, hogy azok ne haladják meg a levegős hűtés tekintetében meghatározott legalacsonyabb határértékeket.
(6)
Az 543/2008/EK rendelet XI. melléklete tartalmazza a nemzeti referencialaboratóriumok listáját. Málta illetékes hatóságai bejelentették a Bizottságnak újonnan kijelölt nemzeti referencialaboratóriumuk adatait.
(7)
Az 543/2008/EK rendeletet ezért ennek megfelelően módosítani kell.
(8)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 543/2008/EK rendeletet VI-IX. és XI. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. december 19-én.

Labels: 3
18
17
6